b"\n_START_ARTICLE_\nFranchot Tone\n_START_SECTION_\nZgodnje \xc5\xbeivljenje\n_START_PARAGRAPH_\nRodil se je leta 1905 pod imenom Stanislaus Pascal Franchot Tone, kot najmlaj\xc5\xa1i sin dr. Franka Jeroma Toneja, premo\xc5\xbenega predsednika podjetja Carborundum Company, in njegove socialno anga\xc5\xbeirane \xc5\xbeene Gertrude Van Vrancken Franchot. Njegov daljni sorodnik je bil irski republikanski politik Wolfe Tone, saj je bil njegov pra-pra-pra-pra-praded John bratranec Petra Toneja, \xc4\x8digar najstarej\xc5\xa1i sin je bil Theobald Wolfe Tone. Franchot Tone je imel francosko-kanadske, irske, angle\xc5\xa1ke in baskovske korenine._NEWLINE_Po kon\xc4\x8dani srednji \xc5\xa1oli The Hill School v Pottstownu, Pensilvanija, se je vpisal na Univerzo Cornell. Kot \xc5\xa1tudent je deloval kot predsednik dramskega kluba in bil izvoljen v \xc5\xa1tudentsko zdru\xc5\xbebo Sphinx Head Society. Pridru\xc5\xbeil se je tudi bratov\xc5\xa1\xc4\x8dini Alfa Delta Fi. Po diplomi se je odpovedal dru\xc5\xbeinskemu podjetju ter se odlo\xc4\x8dil za gledali\xc5\xa1ko igralsko kariero. Preselil se je v Greenwich Village, New York, in leta 1929 dobil svojo prvo pomembnej\xc5\xa1o broadwaysko vlogo v igri The Age of Innocence, v kateri je ob njem nastopila Katharine Cornell.\n_START_SECTION_\nKariera\n_START_PARAGRAPH_\nNaslednje leto se je pridru\xc5\xbeil gledali\xc5\xa1kemu zdru\xc5\xbeenju Theatre Guild in odigral vlogo Curlyja v igri Green Grow the Lilacs (ki so jo kasneje predelali v slavni muzikal Oklahoma!). Zatem je postal ustanovni \xc4\x8dlan slavne skupine Group Theatre, v kateri je sodeloval s Haroldom Clurmanom, Cheryl Crawford, Leejem Strasbergom, Stello Adler, Cliffordom Odetsom in mnogimi drugimi, s katerimi je sodeloval \xc5\xbee v Theatre Guildu. Skupaj s Strasbergom je predhodno nastopil \xc5\xbee v igri Green Grow the Lilacs. Za Toneja so bila ta leta ena najintenzivnej\xc5\xa1ih in najplodnej\xc5\xa1ih v \xc5\xbeivljenju, saj je zaigral \xc5\xa1e v igrah 1931 (1931) in Success Story (1932)._NEWLINE_Leta 1932 je Tone kot prvi \xc4\x8dlan Group Theatra obrnil hrbet gledali\xc5\xa1kim odrom in od\xc5\xa1el v Hollywood, potem ko so mu pri filmskem studiju MGM ponudili filmsko pogodbo. V svojih spominih na Group Theatre z naslovom The Fervent Years je Harold Clurman Toneja ozna\xc4\x8dil za najvzkipljivej\xc5\xa1ega in najbolj egocentri\xc4\x8dnega \xc4\x8dlana skupine. Tone je vseeno mnogo bolj cenil gledali\xc5\xa1ke odre kot pa filmska platna in se je zgodnjih let v Group Theatru spominjal z veliko radostjo. Prav tako je kolegom iz skupine pogosto po\xc5\xa1iljal finan\xc4\x8dno podporo, ki so jo velikokrat krvavo potrebovali. Na gledali\xc5\xa1ke odre se je v kasnej\xc5\xa1ih letih vsake toliko \xc5\xa1e vrnil._NEWLINE_Tone je v 30. letih poletja pre\xc5\xbeivljal v letovi\xc5\xa1\xc4\x8du Pine Brook Country Club, ki se je nahajalo na pode\xc5\xbeelju Connecticuta. Pine Brook je v tistem \xc4\x8dasu postal priljubljena izletni\xc5\xa1ka destinacija za \xc5\xa1tevilne obetavne igralce in \xc4\x8dlane Group Theatra._NEWLINE_Tonejev filmski prvenec je postal film The Wiser Sex (1932). Leta 1933 se je prvi\xc4\x8d vidneje predstavil \xc5\xa1ir\xc5\xa1i javnosti, saj je v celem letu posnel sedem filmov, med drugim Today We Live (po scenariju Williama Faulknerja), Bombshell skupaj z Jean Harlow (s katero je sodeloval \xc5\xa1e pri treh drugih filmih) in uspe\xc5\xa1nico Dancing Lady, v kateri sta nastopila Tonejeva takratna soproga Joan Crawford in Clark Gable. Leta 1935 je odigral morebiti svojo najprepoznavnej\xc5\xa1o filmsko vlogo, ko je za vlogo Rogerja Byama v filmu Upor na ladji Bounty prejel tudi nominacijo za oskarja za najbolj\xc5\xa1ega igralca. Istega leta je posnel \xc5\xa1e filma The Lives of a Bengal Lancer in Dangerous, v katerem se je na platnu pojavil skupaj z Bette Davis._NEWLINE_V 40. letih je v podobnem ritmu nastopal na filmskem platnu, vendar je pogosto igral drugotne glavne ali stranske vloge. Dostikrat je igral tudi vloge ljubezenskih simpatij v filmih, ki so se osredoto\xc4\x8dali na takratne velike zvezdnice. Med njegove najuspe\xc5\xa1nej\xc5\xa1e projekte iz 40. let sodita vohunski film v re\xc5\xbeiji Billyja Wilderja Five Graves to Cairo (1943) in noir triler Phantom Lady (1944)._NEWLINE_Leta 1949 je sproduciral in nastopil v filmu The Man on the Eiffel Tower, ki je vrhunec svoje priljubljenosti do\xc5\xbeivel \xc5\xa1ele po seriji restavracijskih del v tretjem tiso\xc4\x8dletju, po katerih so mo\xc4\x8dno porasle prodaje DVD izdaj. Tonejeva vloga mani\xc4\x8dno depresivnega sociopata je vklju\xc4\x8devala tudi \xc5\xa1tevilne prizore na Eiffelovem stolpu._NEWLINE_V 50. letih se je Tone zna\xc5\xa1el na nekak\xc5\xa1nem skrivnem \xc4\x8drnem seznamu Hollywooda (zaradi \xc5\xa1kandala s Paytonovo in Nealom), zavoljo katerega si je bil primoran delo najti na newyor\xc5\xa1ki televizijski, na kateri se je med drugim pojavil kot eden od 12 porotnikov v izvirni produkciji 12 jeznih mo\xc5\xbe. Vrnil se je tudi na broadwayske odre, leta 1957 je skupaj z Wendy Hiller zaigral v predstavi A Moon for the Misbegotten. Istega leta je \xc5\xa1e sproduciral, zre\xc5\xbeiral in nastopil v predelavi dela ruskega dramatika Antona \xc4\x8cehova Stri\xc4\x8dek Vanja. So\xc4\x8dasno z broadwaysko predstavo so ustvarjalci o \xc4\x8cehovovi igri posneli \xc5\xa1e celove\xc4\x8derni film z istim naslovom, v enaki igralski zasedbi._NEWLINE_Na za\xc4\x8detku 60. let se je Tone vrnil v Hollywood in nastopil v priljubljenih televizijskih dramah kot Bonanza, Wagon Train, The Twilight Zone in Alfred Hitchcock Presents. V vlogi Roberta Ashtona, Caseyjevega nadzornika, je med letoma 1965 in 1966 nastopil \xc5\xa1e v zdravni\xc5\xa1ki seriji Ben Casey._NEWLINE_Na filmskem platnu je zaslovel v vlogi karizmati\xc4\x8dnega umirajo\xc4\x8dega predsednika v filmu Otta Premingerja Advise & Consent (1962). Njegovi zadnji filmski vlogi sta bili zvo\xc4\x8dni vlogi v filmih In Harm's Way (1965, upodobil je admirala Husbanda E. Kimmela) in Nobody Runs Forever (1968).\n_START_SECTION_\nSmrt\n_START_PARAGRAPH_\nTone je leta 1968 umrl v New Yorku za plju\xc4\x8dnim rakom. Njegove ostanke so upepelili, pepel pa raztrosili naokoli._NEWLINE_Za svoj prispevek k filmski industriji so Toneja nagradili z zvezdo na Hollywoodski aleji slavnih. Njegova zvezda se nahaja na naslovu Hollywood Blvd. 6558."